Ημιολίες Ελληνικού Πολεμικού Ναυτικού

ΑΕΗ 24

Η Ημιολία ΑΕΗ 24 (Η-24, LS-24), πρώην «ΤΕΒΕΡΕ»,  ήταν τύπου «Levant Schooner» και εκτοπίσματος 16 τόνων. Εντάχθηκε στον Στόλο το 1943. Διαγράφηκε το 1944. Ήταν τρεχαντίρι που ανήκε στον 2ο ΑΕΣΗ (ΑγγλοΕλληνικός Στολίσκος Ημιολιών) που ιδρύθηκε τον Οκτώβριο του 1943 μετά από πρόταση του Βρετανού Ναυάρχου Αλεξάνδρειας προς τον Έλληνα Αρχηγό Στόλου. Η σχετική εργασία συγκρότησης του ανατέθηκε στον έφεδρο Αντιπλοίαρχο Α. Λόντο, αφού προηγουμένως είχε υπηρετήσει στην 1η ΑΣΗ (Αγγλικός Στολίσκος Ημιολιών). Ο 2ος ΑΕΣΗ είχε βάση το λιμάνι της Αλεξάνδρειας και μερικές φορές τα λιμάνια της Κύπρου. Ο 1ος ΑΣΗ και 2ος ΑΕΣΗ έδρασαν σε δύο περιοχές, βορείως και παραλλήλως του ακρωτηρίου «Κριός» όπου είχε την έδρα του ο 1ος ΕΣΗ (Ελληνικός Στολίσκος Ημιολιών) και νοτίως του παραλλήλου αυτού, όπου είχε την έδρα του ο 2ος ΑΕΣΗ.

Ανώνυμος

Η Γολέτα Ανώνυμος ή Βασιλική Γολέτα ναυπηγήθηκε στον Ναύσταθμο του Πόρου το 1836. Το πλοίο μέχρι το 1843 δεν είχε όνομα και καλούταν «Ανώνυμος» οπότε και μετονομάστηκε σε Μεθώνη. Από την 1 Φεβρουαρίου μέχρι και τις 18 Απριλίου 1850 κατασχέθηκε από του Άγγλους στο λιμάνι της Σύρου κατά τον αποκλεισμό με τα γεγονότα Πατσίφικου, τα λεγόμενα «Παρκερικά» και στη συνέχεια ρυμουλκήθηκε στη Σαλαμίνα. Τον Μάιο του 1851 υπήρξε μια «συμμαχική» συνεργασία μεταξύ των Ελλήνων (μετέχοντας με τα Μεθώνη  και Αμαλία), των Γάλλων (με 2 πλοία), των Αυστριακών (με 1 πλοίο) και των Τούρκων (με 2 πλοία) σε επιχειρήσεις καταδίωξης των πειρατών του Νέγρη στη περιοχή της Δωδεκανήσου. Τον Μάιο του 1854 κατασχέθηκε από τους Αγγλογάλλους κατά τη διάρκεια του Κριμαϊκού πολέμου. Για πρώτη φορά έγιναν – επί του Μεθώνη- οι μετρήσεις μεταξύ των ετών 1866 – 1872 των ρευμάτων του Ευρίπου. Το 1862 αναφέρεται στη σύνθεση του Στόλου σαν ημιολία παροπλισμένη, στη συνέχεια επαναφέρεται στην ενεργεία και μνημονεύεται σαν ακταιωρός στο λιμάνι της Σύρου μεταξύ 1883-1887. Το 1890 διαλύθηκε στον Ναύσταθμο Σαλαμίνας λόγω παλαιότητας.

Άργος

Η Γολέτα Άργος υπηρέτησε από το 1833 έως και το 1842 στη δύναμη του Στόλου. Είχε εκτόπισμα 106 τόνων και χρησιμοποιήθηκε κυρίως για τη μεταφορά γαιανθράκων των πρώτων ατμοκίνητων πλοίων του Ναυτικού. Εκποιήθηκε το 1843 αντί 3.108 δραχμών. Αρχικά έφερε οπλισμό (2 πυροβόλα των 9,2 λιβρών, πυροβόλο των 6,2 και των 4 λιβρών και 2 πυροβόλα των 3 λιβρών), αργότερα όμως ο οπλισμός μειώθηκε σε 2 πυροβόλα των 2 λιβρών. Το πλήρωμα αποτελούνταν από 4 αξιωματικούς και 18 υπαξιωματικούς και ναύτες

Αύρα Ι

Η Ημιολία Αύρα Ι (Πρώην Ταΐγανροκ) εντάχθηκε στον Στόλο το Μάρτιο του 1870. Ήταν η θαλαμηγός του Γεώργιου Βαμβάκη και αγοράστηκε από το Ελληνικό δημόσιο αντί του ποσού των 14000 δρχ. Χρησιμοποιήθηκε σαν ανεφοδιαστικό Φάρων. Από το 1891 χρησιμοποιήθηκε σαν ακταιωρός στο λιμάνι του Πειραιά. Το 1899 απετέλεσε παράρτημα της Ναυτοφυλακής κοντά στη Νησίδα Λέρο του Ναυστάθμου. Εκποιήθηκε το 1909.

Γοργώ

Η Πολεμική Γολέτα Γοργώ ήταν Υδραίικο Πολεμικό Πλοίο, ιδιοκτησίας του ίδιου του κυβερνήτη αυτής, Κυριάκου Σκούρτη, κατά τον αγώνα της Ελληνικής εθνεγερσίας του 1821. Το 1824 όταν συνελήφθη από την Κυβέρνηση ο Θεόδωρος Κολοκοτρώνης, με αυτό το σκάφος μεταφέρθηκε στην Ύδρα και πάλι με αυτό το σκάφος επανήλθε στο Ναύπλιο όταν του δόθηκε αμνηστία.

Εύχαρις

Στη σύνθεση του Στόλου το 1830 και το 1833. Εκτόπισμα: 165 τόνοι. Οπλισμός: 2 πυροβόλα των 6 και 8 καρρονάδες των 12 λιβρών. Χρησιμοποιήθηκε και για την καταδίωξη της πειρατείας. Διαλύθηκε λόγω παλαιότητας στο Ναύσταθμο του Πόρου πριν από το 1840.

Κύθνος Ι

Πρώην ‘ΝΑΥΠΛΙΑ Ι’. Στις 15 Ιουνίου 1836 καθελκύστηκε στον ναύσταθμο του Πόρου. Χωρητικότητας 38 τόνων. Μήκος : 13 μέτρα. Οπλισμός : 1 πυροβόλο των 2 λιβρών.  Πλήρωμα : 2 Αξιωματικοί, 1 Υπαξιωματικός και 8 Ναύτες. Κόστος κατασκευής 24.000 δραχμές. Μέχρι το 1862 στη σύνθεση του Στόλου, στη συνέχεια αναφέρεται παροπλισμένη λόγω παλαιότητας. Μετά την μεταπολίτευση του 1862 μετονομάσθηκε σε ‘ΚΥΘΝΟΣ’ για να τιμηθεί η εξέγερση της νήσου Κύθνου.

Σμύρνη Ι

Αναφέρεται στο Στόλο από το 1833. Οπλισμός : 6 κορρονάδες των 12 λιβρών, εκτόπισμα: 100 τόνοι. Εκποιήθηκε το 1841 λόγω αρχαιότητας αντί του ποσού των 2.360 δραχμών.

Σύρος Ι

Πρώην πλοίο  ‘ΠΑΝΟΠΗ ΙΙ’. Ναυπηγήθηκε στον Ναύσταθμο Πόρου το 1858. Εκτόπισμα 257 τόνοι. Εντάχθηκε στον Στόλο το 1858. Διαγράφηκε από τη σύνθεση του Στόλου το 1920. Το 1920 μεταφέρθηκε στον Πειραιά ως πλωτή προβλήτα